Датум: 24.09.2020.  
Бр.: 01-282/2020

# Предмет: KOНКУРС ЗА УПИС СТУДЕНАТА

**К О Н К У Р С**

**за упис студената на студијске програме основних струковних студија у школској 2020/2021. години – трећи конкурсни рок**

Висока техничка школа струковних студија из Суботице, уписује у прву годинуосновних струковних студија у школској 2020/2021. години, (трећи конкурсни рок) укупно 16 студената, и то:

* 1 студент који се финансира из буџета,
* 15 студената који плаћају школарину,

на следећим студијским програмима:

|  |  |  |  |
| --- | --- | --- | --- |
| Студијски програм | Број студената | | УКУПНО |
| који се финансирају из буџета | који плаћају школарину |
| **Електротехника –** основне струковне студије | 1 | 13 | 14 |
| **Мехатроника –** основне струковне студије | 0 | 2 | 2 |
| **Укупно** | **1** | **15** | **16** |

**OСНОВНЕ СТРУКОВНЕ СТУДИЈЕ**

**ОПШТИ УСЛОВИ КОНКУРСА**

Право на конкурс за упис у прву годину основних струковних студија имају кандидати који имају средње образовање у **четворогодишњем** или **трогодишњем** трајању, **свих струка-профила**.

Настава се изводи на српском и мађарском наставном језику.

На пријави на конкурс, кандидат може да изабере до три студијска програма приказаних у горњој табели, с тим да треба да полаже пријемни испит који је утврђен за одређени студијски програм.

Кандидати који конкуришу за упис на студијске програме:

* Електротехника
* Мехатроника

полажу пријемни испит из **МАТЕМАТИКЕ**

Кандидати су обавезни да на полагање пријемног испита, понесу личну карту или пасош.

Кандидат за упис на студијски програм, може освојити највише 100 бодова и то по основу општег успеха у средњој школи и по основу резултата постигнутог на пријемном испиту.

Под општим успехом у средњој школи подразумева се збир просечних оцена у сваком разреду средње школе помножен са 2. По овом основу кандидат може стећи најмање 16, а највише 40 бодова. Општи успех у средњој школи рачуна се заокруживањем на две децимале. За трогодишње школе, последња година се бодује два пута.

На пријемном испиту кандидат може стећи од 0 до 60 бодова.

Кандидат се може уписати на студијски програм у статусу студента који се финансира из буџета (статус буџетског студента) или студента који сам финансира студије (статус самофинансирајућег студента) у зависности од укупног броја остварених бодова, места на ранг листи и броја утврђеног за упис кандидата.

Кандидат се може уписати у статусу буџетског студента уколико се налази на јединственој ранг листи до броја одобреног за упис кандидата на терет буџета и ако освоји најмање 51 бод.

Кандидат се може уписати у статусу самофинансирајућег студента уколико се налази на јединственој ранг листи до броја утврђеног за упис самофинансирајућих студената и ако освоји најмање 30 бодова.

Школа утврђује јединствену ранг листу свих кандидата са бројем бодова стеченим по свим критеријумима утврђеним овим конкурсом, како за кандидате који се финансирају из буџета тако и за оне који плаћају школарину.

Јединствена ранг листа објављује се на огласној табли и интернет страници Школе.

**РОКОВИ И НАЧИН ПОДНОШЕЊА ПРИГОВОРА**

На јединствену ранг листу пријављених кандидата по студијским програмима, може се поднети приговор директору Школе, у року од 24 часа од дана објављивања јединствене ранг листе.

Директор решава по приговору у року од 24 часа од подношења приговора.

На решење директора, може се уложити приговор Савету Школе у року од 24 часа од пријема решења. Савет решава по жалби у року од 48 часова од дана њеног пријема.

Након одлучивања по приспелим жалбама, Школа утврђује и објављује коначну ранг листу са укупним бројем бодова стеченим по свим критеријумима утврђеним конкурсом.

Коначна ранг листа је основ за упис кандидата.

Ако се кандидат који је остварио право на упис не упише у року предвиђеном конкурсом, Школа ће уписати наредног кандидата, на коначној ранг листи, у року утврђеном конкурсом.

**УПИС ДРЖАВЉАНА СРБИЈЕ КОЈИ СУ СРЕДЊУ ШКОЛУ ЗАВРШИЛИ У ИНОСТРАНСТВУ**

Држављанин Републике Србије који је завршио претходно образовање или део образовања у иностранству може да се упише на студијски програм, ако му се призна стечена страна школска исправа, у складу са законом.

Ако кандидати немају призната документа потребна за упис, Школа ће им омогућити да конкуришу уз потврду надлежног органа о томе да је започето признавање њихових школских сведочанстава стечених у иностранству. Приликом уписа, кандидати су дужни да Школи поднесу призната документа.

**УПИС СТРАНИХ ДРЖАВЉАНА**

Страни држављанин може да се упише на студијски програм, под истим условима као и домаћи држављанин, с тим да плаћа школарину у току целог школовања, осим ако међународним споразумом није другачије одређено.

Приликом пријављивања на конкурс, кандидати подносе признату диплому о завршеном средњем образовању. Ако кандидати немају призната документа потребна за упис, Школа ће им омогућити да конкуришу уз потврду надлежног органа о томе да је започето признавање њихових школских сведочанстава стечених у иностранству.

Приликом уписа, кандидати су дужни да Школи поднесу призната документа и следеће доказе:

* да су здравствено осигурани,
* да владају српским језиком, односно језиком на којем се изводи настава, што се доказује уверењем овлашћене институције.

**ТРЕЋИ КОНКУРСНИ РОК:**

* 28.09.2020. и 29.09.2020. године, од 10,00 – 13,00 часова - пријављивање кандидата,
* 30.09.2020. године у 9,00 часова – полагање пријемног испита из Математике
* 30.09.2020. године – објављивање јединствене ранг листе
* 01.10.2020. године – објављивање коначне ранг листе
* 01. и 02.10.2020. године од 9,00 – 13,00 часова – упис примљених кандидата

**ПРИЈАВА НА КОНКУРС – ПОТРЕБНА ДОКУМЕНТА**

Пријаву на конкурс кандидати могу да изврше **ЛИЧНО или ЕЛЕКТРОНСКИМ ПУТЕМ.**

Кандидатикоји **ЛИЧНО** подносе пријаву на конкурс**,** уз ПРИЈАВНИ ЛИСТ који се добија у Школи, предају фотокопије следећих докумената, уз приказ оригинала:

* диплому о положеном завршном односно матурском испиту,
* сведочанства свих разреда завршене средње школе,
* очитана лична карта или фотокопија личне карте (која садржи све податке),
* извод из матичне књиге рођених ,
* доказ о уплати накнаде за полагање пријемног испита, на жиро рачуна ВТШ, број :

840-526666-66 (позив на број 11-2020), у износу од 4.000,00 динара.

Кандидати који **ЕЛЕКТРОНСКИ** врше пријавуна конкурс, подносе скенирана следећа документа:

* попуњени, потписани и скенирани ПРИЈАВНИ ЛИСТ који се може преузети са сајта Школе (ПРИЈЕМНИ 2020),
* скенирану диплому о положеном завршном односно матурском испиту,
* скенирана сведочанства свих разреда завршене средње школе,
* скенирана очитана лична карта (са чипом) или скенирана лична карта (без чипа),
* скенирани извод из матичне књиге рођених,
* скенирани доказ о уплати накнаде за полагање пријемног испита, на жиро рачуна ВТШ, број 840-526666-66 (позив на број 11-2020), у износу од 4.000,00 динара.

**ЕЛЕКТРОНСКА ПРИЈАВА СА НАВЕДЕНОМ ДОКУМЕНТАЦИЈОМ СЕ ШАЉЕ НА МЕЈЛ АДРЕСУ:**

**prijava2020@vts.su.ac.rs**

**КАНДИДАТИ КОЈИ СТЕКНУ ПРАВО НА УПИС, ПОДНОСЕ:**

* оригинална документа (сведочанства и диплому о завршеној средњој школи),
* два обрасца ШВ-20 (добија се у Школи),
* индекс (добија се у Школи),
* две фотографије формата 3,5 x 4,5 цм,
* доказ о уплати трошкова уписа, који износе 8.500,00 динара (плаћају сви студенти)
* доказ о уплати школарине за студенте који се сами финансирају:

**1.** Трошкови годишње школарине за самофинансирајуће студенте уз попуст од 14% (уплата у целости приликом уписа школске године) – износи 63.000,00 динара,

**2**. Трошкови годишње школарине за самофинансирајуће студенте без попуста (уплата 50% школарине приликом уписа школске године, уплата 50% школарине приликом евиденције зимског семестра) – износи 72.000,00 динара,

**3.** Трошкови школарине за студенте странце износи – 2400 УСД,

Уплате се врше на жиро рачун:

840-526666-66

са позивом на број који ће за сваког кандидата бити истакнут на коначној ранг листи за упис.

Фотокопије докумената кандидата који нису примљени на конкурсу се не враћају.

Сва ближа обавештења у вези са спровођењем конкурса, биће истакнута на огласној табли и сајту Школе.

Директор

Др Фирстнер Игор